Тхыдэм и гъуджэ
СурэтыщI ГъуазджэхэмкIэ музейм щокIуэкI «Революция 1917 года. События и люди» выставкэр.
Музейм и унафэщI Ремхен Еленэ къыхигъэщащ Октябрь революцэм теухуа лэжьыгъэхэр къэралым, республикэм я сурэтыщI, усакIуэ, тхакIуэ куэдым я Iэдакъэ къызэрыщIэкIар. Революцэр илъэси 100 щрикъум ирихьэлIэу утыку кърахьащ фондым щахъумэ сурэтхэр. Ремхен жи-Iащ XX лIэщIыгъуэм къэралым къыщыхъуа зэхъуэкIыныгъэхэм щIэблэр хэгъэгъуэзэнымкIэ тхыдэм и гъуджэ а лэжьыгъэхэр къызэрыщхьэпэнур, я IуэхущIапIэм ныбжьыщIэхэр кърашэлIэну зэрыщыгугъыр.
— ЛIэщIыгъуэкIэ узэIэбэкIыжмэ, къэхъуа революцэмрэ цIыхубэр абы зэрыIущIамрэ мы лэжьыгъэхэм хуэдэу уи нэгу къыщIэзыгъэхьэ къэгъуэтыгъуейщ. Дэтхэнэ зы сурэтри узыгъэгупсысэщ, телъыджэщ, — жиIащ КъБР-м щэнхабзэмкIэ и министр Къумахуэ Мухьэдин выставкэр къыщызэIуихым. — Тхыдэм и напэкIуэцI гузэвэгъуэхэм къытрамыгъэзэжыну, къэралым мамырыгъэрэ гуфIэгъуэрэ илъыну, ар ефIэкIуэну, зиужьыну ди гуапэщ!
Зауэм, лэжьыгъэм, IэщэкIэ ЗэщIэузэда Къарухэм, хабзэхъумэ органхэм я зэгухьэныгъэу Налшык къалэм щыIэм и унафэщI Абдуллаев Мустэфа гъэлъэгъуэныгъэр къызэзыгъэпэщахэм фIыщIэ яхуищIащ. Абы жиIащ тхыдэм и пэжыр щIэблэм ирагъэджыну, дерс къыхрагъэхыну, лъэпкъхэм яку дэлъ зэныбжьэгъугъэм, пщIэм, мамырыгъэм щIапIыкIыну зэракъалэныр. Абдуллаевым выставкэм кърихьэлIахэр къыхуриджащ къэралым и блэкIар IэщIыб ямыщIыну, зэрыхъукIэ гулъытэ нэхъыбэ хуащIыну.
Коммунист партым и Къэбэрдей-Балъкъэр рескомым и секретарь, КъБР-м и Парламентым и депутат Къэнэмэт Замир зи лIыкIуэ IуэхущIапIэм къыбгъэдэкIыу КъБР-м ЩэнхабзэмкIэ и министерствэм фIыщIэ хуищIащ республикэм и щIыналъэхэм, къалэхэм, къуажэхэм я курыт еджапIэхэм, библиотекэхэм, музейхэм, ЩэнхабзэмкIэ унэхэм Октябрь революцэм теухуа программэхэр, конференцхэр, зэхыхьэхэр зэрыщрагъэкIуэкIым папщIэ. Апхуэдэу музейм и лэжьакIуэхэм псалъэ гуапэхэр яжриIащ къэралым и блэкIам ухэзышэ лэжьыгъэхэр зэрагъэлъагъуэм, тхыдэр гулъытэншэ зэрамыщIам папщIэ.
Щэнхабзэм и лэжьакIуэхэм я профсоюзым и Къэбэрдей-Балъкъэр щIыналъэ зэгухьэныгъэм и унафэщI, УФ-м щIыхь зиIэ и артисткэ Дау Марьянэ къытеувыIащ революцэм и ужькIэ республи-кэм зэхъуэкIыныгъэхэмрэ ехъу-лIэныгъэхэмрэ къызэрыщыхъуам, зэфIэкI зиIэу щIыналъэм ис цIыху куэд цIэрыIуэ зэрыхъуам, щIэныгъэншагъэр зэрагъэкIуэдам, лъэпкъхэм я зэныбжьэгъугъэм зэрызрагъэужьам, егъэджэныгъэ, щэнхабзэ, гъуазджэ IуэхущIапIэхэр къызэрызэIуахам, нэгъуэщIхэми. Даум жиIащ гъэлъэгъуэныгъэм хагъэхьа лэжьыгъэхэм къыщыгъэлъэгъуа цIыхухэр гугъуехьхэм къазэрыпимыкIуэтар.
Искусствовед Сындыку Нелли зэхыхьэм зыкърезыгъэхьэлIахэр хигъэгъуэзащ выставкэм щагъэлъагъуэ сурэтхэр зи Iэдакъэ къыщIэкIа художникхэр XX лIэщIыгъуэм къэралым къыщыхъуа зэхъуэкIыныгъэхэм игъэгузавэу зэрыщытам, тхыдэм и пэжыр къагъэлъэгъуэну ахэр зэрыхущIэкъуам. Абы зэIущIэм хэтхэм и гугъу яхуищIащ и щхьэгъусэ сурэтыщI Сындыку Анатолэ республикэм и революционер цIэры-
Iуэхэу Гъурф зэкъуэшхэм ятриухуа сурэтым икIи абыхэм яригъэцIыхуащ Гъурф зэкъуэшхэм я щIэблэу выставкэм къекIуэлIахэр.
Музейм и фондым и хъумакIуэ нэхъыщхьэ, Урысейм и цIыхубэ IэпщIэлъапщIэ Моккаев Владимир къыхигъэщащ республикэм и сурэтыщIхэм къащIэна, гъуазджэм и хъугъуэфIыгъуэхэр яхъумэну, абыхэм цIыхухэр щагъэгъуэзэну зэракъалэныр.
КъБР-м и СурэтыщIхэм я зэгухьэныгъэм и унафэщI Темыркъан Геннадий тхыдэр зыщагъэгъупщэ зэрымыхъунур жиIащ икIи музейм и лэжьакIуэхэм фIыщIэ яхуищIащ, гъэлъэгъуэныгъэр къызэрызэрагъэпэщам папщIэ.
ТЕКIУЖЬ Заретэ.
СурэтхэрТолгуров Чэмалтрихащ.
